綸與吉侍郎中孚司空郎中曙苗員外發崔補闕峒耿拾遺湋李校書端風塵追遊向三十載數公皆負當時盛稱榮耀未幾俱沈下泉暢博士當感懷前蹤有五十韻見寄輙有所詶以申悲舊兼寄夏侯侍御審侯倉曹釗
作者：盧綸
朝代：唐

paragraphs: 稟命孤且賤，少爲病所嬰。
八歲始讀書，四方遂有兵。
童心幸不羈，此去負平生。
是月胡入洛，明年天隕星。
夜行登灞陵，惝怳靡所征。
雲海一翻蕩，魚龍俱不寧。
因浮襄江流，遠寄鄱陽城。
鄱陽富學徒，誚我戇無營。
諭以詩禮義，朂隨賓薦名。
舟車更滯留，水陸互陰晴。
曉望怯雲陣，夜愁驚鶴聲。
淒淒指宋郊，浩浩入秦京。
沴氣既風散，皇威如日明。
方逢粟比金，未識公與卿。
十上不可待，三年竟無成。
偶爲達者知，揚我于王廷。
素志且不立，青袍徒見縈。
昏孱夙自保，靜躁本殊形。
始趨甘棠陰，旋遇密人迎。
考實績無取，責能才固輕。
新豐古離宮，宮樹鎖雲扃。
中復蒞茲邑，往惟曾所經。
繚垣何逶迤，水殿亦崢嶸。
夜雨滴金砌，陰風吹玉楹。
官曹雖檢率，國步日夷平。
命蹇固安分，禍來非有萌。
因逢駭浪飄，幾落無辜刑。
巍巍登壇臣，獨正天柱傾。
悄悄失途子，分將秋草幷。
百年甘守素，一顧乃拾青。
相逢十月交，衆卉飄已零。
感舊諒戚戚，問孤懇煢煢。
侍郎文章宗，傑出淮楚靈。
掌賦若吹籟，司言如建瓴。
郎中善餘慶，雅韻與琴清。
鬱鬱松帶雪，蕭蕭鴻入冥。
員外真貴儒，弱冠被華纓。
月香飄桂實，乳溜滴瓊英。
補闕思沖融，巾拂藝亦精。
綵蝶戲芳圃，瑞雲凝翠屏。
拾遺興難侔，逸調曠無程。
九醞貯彌潔，三花寒轉馨。
校書才智雄，舉世一娉婷。
賭墅鬼神變，屬詞鸞鳳驚。
差肩曳長裾，總轡奉和鈴。
共賦瑤臺雪，同觀金谷箏。
倚天方比劒，沈井忽如瓶。
神昧不可問，天高莫爾聽。
君持玉盤珠，瀉我懷袖盈。
讀罷涕交頤，願言躋百齡。